Avionska nesreća u Indoneziji; 98 mrtvih
Najmanje 98 mrtvih i 10 povredjenih u avionskoj nesreći nadomak vazduhoplovne vojne baze u istočnoj Javi u Indoneziji.
U avionskoj nesreći u Indoneziji poginulo je najmanje 98, a ranjeno najmanje 10 ljudi kada se vojni transportni avion pri sletanju srušio na kuće u blizini vojne vazduhoplovne baze u istočnoj Javi. Portparol indonežanskih vazduhoplovnih snaga rekao je da je od više od 100 vojnih lica i njihovih porodica, uključujući i najmanje 10 dece, koji su se nalazili u avionu marke Herkules C-130, preživelo 15 ljudi. Među poginulima su i najmanje dvoje ljudi koji su bili na zemlji u momentu kada je avion pao na selo, zapalio se i skliznuo u obližnje polje pirinča. Očevici kažu da su videli delove aviona kako padaju sa neba i čuli eksplozije. Indonežanske TV stanice prenose snimke uniformisanih vojnika koji izvlače tela iz olupine. Rep aviona je jedini deo koji je ostao neoštećen. Vojni zvaničnici kažu da je avion, star 30 godina, bio u dobrom stanju, kao i da je vidljivost neposredno pre nesreće bila odlična. Predstavnici vojske Indonezije su se ranije žalili da nemaju dovoljno sredstava za minimalno održavanje aviona, ali je predsednik Susilo Bambang Judhojono odbacio tvrdnje da je smanjenje budžeta dovelo do nesreće, pozvavši visoke vojne zvaničnike na sastanak u Džakarti. Predsednik je takođe izjavio da mu je rečeno da je avion bio u voznom stanju i da će povodom nesreće biti sprovedena detaljna istraga. Ovo je druga nesreća u Indoneziji od prošlog meseca kada je 24 vojnika poginulo pošto se vojni avion srušio na hangar.